ประกาศการประปานครหลวง เรื่อง หลักเกณฑ์และอัตราค่าใช้จ่าย ค่าเบี้ยปรับในการยกหรือย้ายที่ตั้งมาตรวัดน้ำ
ประกาศการประปานครหลวง
ประกาศการประปานครหลวง
เรื่อง
หลักเกณฑ์และอัตราค่าใช้จ่าย ค่าเบี้ยปรับในการยกหรือย้ายที่ตั้งมาตรวัดน้ำ[๑]
 

เพื่อประโยชน์แก่การจดปริมาณน้ำประปา
การตรวจสอบและการซ่อมบำรุงรักษามาตรวัดน้ำและอุปกรณ์การจ่ายน้ำ

อาศัยอำนาจตามความในมาตรา ๓๓ (๒) แห่งพระราชบัญญัติการประปานครหลวง
พ.ศ. ๒๕๑๐ ประกอบกับข้อบังคับการประปานครหลวง ฉบับที่ ๑๑๖ ว่าด้วย การบริการจัดส่ง
จำหน่ายและการใช้น้ำประปา พ.ศ. ๒๕๔๓ และที่แก้ไขเพิ่มเติม
ให้ยกเลิกประกาศการประปานครหลวง เรื่อง หลักเกณฑ์และอัตราค่าใช้จ่าย
ค่าเบี้ยปรับในการยกหรือย้ายที่ตั้งมาตรวัดน้ำ ฉบับลงวันที่ ๒๕ ตุลาคม พ.ศ. ๒๕๔๔
และกำหนดหลักเกณฑ์และอัตราค่าใช้จ่าย
ค่าเบี้ยปรับในการยกหรือย้ายที่ตั้งมาตรวัดน้ำ ดังนี้

๑. ในกรณีที่การประปานครหลวงจะดำเนินการยกหรือย้ายมาตรวัดน้ำให้เหมาะสม
การประปานครหลวงจะไม่คิดค่าใช้จ่ายในการยกหรือย้ายมาตรวัดน้ำ

๒. ในกรณีที่ผู้ใช้น้ำยื่นความประสงค์จะยกหรือย้ายมาตรวัดน้ำ
จะต้องแจ้งการประปานครหลวงทราบ
ซึ่งการประปานครหลวงจะดำเนินการยกหรือย้ายมาตรวัดน้ำ โดยคิดค่าใช้จ่าย ดังนี้
๒.๑ ขนาดมาตรวัดน้ำเส้นผ่านศูนย์กลาง ๑/๒ - ๓/๔ นิ้ว เป็นเงิน ๘๐๐
บาท
๒.๒ ขนาดมาตรวัดน้ำเส้นผ่านศูนย์กลาง ๑ นิ้ว เป็นเงิน ๑,๐๐๐ บาท
๒.๓ ขนาดมาตรวัดน้ำเส้นผ่านศูนย์กลาง ๑ ๑/๒ นิ้ว ขึ้นไป
คิดค่าใช้จ่ายตามความเป็นจริง
๒.๔ ค่าใช้จ่ายตามข้อ ๒.๑ และ ๒.๒
กรณีระยะที่ย้ายจุดติดตั้งมาตรวัดน้ำเกิน ๕ เมตร แต่ไม่เกิน ๒๐ เมตร
จากจุดติดตั้งมาตรวัดน้ำเดิม จะคิดค่าใช้จ่ายส่วนที่เกินเพิ่มอีกเมตรละ ๒๕๐ บาท ทั้งนี้ไม่รวมค่าซ่อมผิววัสดุพิเศษ เช่น
กระเบื้อง หินขัด หินอ่อน ฯลฯ และไม่รวมภาษีมูลค่าเพิ่ม
หากนอกเหนือจากหลักเกณฑ์ดังกล่าวข้างต้น
การประปานครหลวงจะคิดค่าใช้จ่ายตามความเป็นจริงแต่ไม่เกินตามหลักเกณฑ์วิธีปฏิบัติและอัตราค่าใช้จ่ายในการติดตั้งประปา

๓. ผู้ใช้น้ำหรือบริวารจะต้องไม่ยกหรือย้ายมาตรวัดน้ำโดยพลการ
กรณีที่ผู้ใช้น้ำหรือบริวารทำการยกหรือย้ายมาตรวัดน้ำโดยพลการ
การประปานครหลวงจะคิดเบี้ยปรับ ๓,๐๐๐ บาท
และหากการกระทำดังกล่าวทำให้การประปานครหลวงต้องทำการยกหรือย้ายมาตรวัดน้ำใหม่ให้เหมาะสม
การประปานครหลวงจะคิดค่าใช้จ่ายตามอัตราในข้อ ๒ เพิ่มจากเบี้ยปรับ

๔. ถ้าผู้ใช้น้ำไม่ติดต่อชำระค่าใช้จ่ายและหรือค่าเบี้ยปรับที่การประปานครหลวงเรียกเก็บตามข้อ
๒ และข้อ ๓ การประปานครหลวงสงวนสิทธิ์ที่จะระงับการจ่ายน้ำประปา


ประกาศ
ณ วันที่ ๒๔ กันยายน พ.ศ. ๒๕๕๗
ธนศักดิ์
วัฒนฐานะ
ผู้ว่าการการประปานครหลวง








ปริยานุช/ผู้จัดทำ
๑๑ ธันวาคม
๒๕๕๗

วิศนี/ผู้ตรวจ
๑๕ ธันวาคม
๒๕๕๗


















[๑] ราชกิจจานุเบกษา
เล่ม ๑๓๑/ตอนทที่ ๑๓๐ ง/หน้า ๑๐๕/๔ ธันวาคม ๒๕๕๗